**Dät Kaugummi toun Griddeljen**

van Andrus Kivirähk, plattdüütsk van Heiko Frese, in ’t Seelterske uurdrain fon Ingeborg Remmers

Ju Foarjierssunne skeen tou’t Finster ien, in dän Komer wude dät wamer un wamer. Een Mäge, ju in een Glieuwe in dän Foutbeen hiere Wintersläip heelden hiede, woakede ap, hojapede un klauerde uut hiere Ferstop hääruut.

Bit in ju bäterste Timpe loangden do helle Stroalen fonne Sunne. Woorm waas dät un kommoudich. Een Goddeshanken waas deer uk, un geen bie tou tuurnjen. „Moin!“, kwad ze tou ju Mäge. „Iek bän juust apwoaked. Soo froai Weder! Sjucht uut, as wan dän Foarjier wädt!“

„Jäi, dät mai wül“, meende ju Mäge. Ju waas appe uur Siede uk noch läip wurich. Ju fersoachte dät un bratte hiere Juken uut. Jo kloangen, as wan ze ienrusted wieren.

„Iek bän deer läip stieuw fon wuden, dät iek in düt litje Gat sliepen häbe“, fertälde dät Goddeshanken un räkte sik düftich. Ap dän Kop bän iek rain wät tou tuusterch.“ Et kaamde sik do Fäilere.

Ju Mäge geen fieuwmoal inne Kniebele un leep ’n poor Moal hän un häär. Ju fäilde, dät ze bielitjen wier in Goang koom.

Man apmoal kreech ze wät tou sjoon, dät waas gans oarich. Do Foutbeenbrede wieren fonne Sunne wamer un wamer wuden, un een oold Kaugummi, wät al siet eeuwige Tieden in een Foutbeenglieuwe siet, sluch apmoal do Ogene epen.

„Kiek, Goddeshanken“, flusterde ju Mäge ferbiesterd, „dät Kaugummi fangt oun tou lieuwjen!“

„Aah!“, gierde dät Goddeshanken un hielt sik mäd hiere Bene do Ogene ticht. „Hälpet mie! Wät meenst du, is dät lälk?“

„Iek leeuwe wül“, onterde ju Mäge. Un wukkelk, do Ogene fon dät Kaugummi wieren gans rood un griezelhaftich antoukiekjen. Nu reet dät uk noch mäd ’n Knakjen sien Mule wiet epen un fäng mäd ’n gräzige Stämme oun tou brumjen.

„Iek häbe noch nie ju Stämme fon een Kaugummi heerd“, kwaad ju Mäge boang. „Noa, is dät öäzich!“

„Kiek, nu woaksje him noch Ierme anne Sieden!“, krietskede dät Goddeshanken. Wät griezelhaftich! As een Mumie!“ Sien swotte Plakken wuden wiet, soo fuul Nood hied dät Goddeshanken.

„Läit uus wächfljoge!“, sluch ju Mäge foar.

„Iek kon nit, mien Juken sunt noch soo stieuw!“, huulde dät Goddeshanken. „Auhaueha! Dät Kaugummi sunt uk al Bene woaksen! Noa, dät frät mie ap!“

„Iek pase ap die ap!“, kwaad ju Mäge mäd aal hieren Moud tou, uk wan hiere fjauer Bene al trilje dieden.

Dät Kaugummi stuud apmoal ap, brumde un doamelde ap do bee Insekten tou. Soogoar gräzige Houdene wieren him ap dän Kop woaksen un aan loangen wieten Stäit bäte.

„Blieuw fon mie owe!“, trilde ju Mäge. „Iek biete!“

Dät Kaugummi brumde bloot as sun Spouk un kroop aal naier.

Toun Gluk koom juust in düssen Ogenblik aan Mon foarbie, trappelde ap dät Kaugummi un geen färe, mäd dät platttrappelde Kaugummi unner do Häkken.

„Uff, Gluk heeuwed!“, omde ju Mäge ap, un dät Goddeshanken drugede sik mäd do Juken do Tronen ou. Dan tuurnden jo kriegel wieder, un ju Foarjierssunne skeen ap him deel.

Woude ferkloorje:

*griddelje* – gruseln; *Goddeshanken* – Marienkäfer; *wurich* – müde; *Fäilere* – Fühler; *Juken* – Flügel; *Houden* – Horn; *Stäit* – Schwanz; *griezelhaftich* – gruselig, schauderhaft; *trilje* – zittern; *kriegel* – munter, lebendig